Brendin Horner-moord: Verdagte ook nou in ander saak aangeklaSekola Matlaletsa (44) en Sekwetje Mahlamba (32) in die hof. (Skermgreep: eNCA) Die saak van die twee verdagtes wat tereg staan vir die moord op plaasbestuurder Brendin Horner (21), is tot volgende jaar uitgestel vir verdere ondersoek. Sekola Matlaletsa (44) en Sekwetje Mahlamba (32) het Dinsdag vlugtig in die landdroshof in Senekal in die Vrystaat verskyn. Phaladi Shuping, woordvoerder van die Nasionale Vervolgingsgesag (NVG), het bevestig die beskuldigdes moet weer op 22 Januarie in die hof verskyn in verband met die moord op Horner. Die beskuldigdes moet egter weer op 8 Desember in die hof verskyn vir ’n afsonderlike saak van veediefstal, sê Shuping. Dit het intussen aan die lig gekom dat Matlaletsa ook ’n verdere twee aanklagtes van verkragting en twee van ontvoering in die gesig staar. Brendin Horner. (Foto: Facebook) “Matlaletsa het na bewering in 2001 twee minderjariges ontvoer en verkrag.” Hy is op 22 Oktober op borgtog van R5 000 vrygelaat in verband met die moordsaak terwyl Mahlamba borgtog geweier is. Horner (21), ŉ plaasbestuurder van die Paul Roux-omgewing in die Vrystaat, is aan die begin van Oktober wreed op ŉ plaas in die distrik vermoor. Hy het talle steekwonde aan sy liggaam gehad, dit het gelyk asof hy oor die grondpad gesleep is en sy liggaam is aan ŉ paal in ŉ veld op die plaas vasgemaak. Die nadoodse ondersoek het verwurging as die oorsaak van Horner se dood aangedui. Mahlamba en Matlaletsa is kort ná Horner se moord in hegtenis geneem. Die polisie het onder meer op bloedbevlekte broeke en ŉ paar skoene met modder aan by Mahlamba se huis beslag gelê. ŉ Bloedbevlekte broek is ook in ŉ kisvrieskas op sy perseel gekry.